Donald Trump a declarat că nu va fi un dictator dacă redevine președinte al SUA cu excepția "primei zile" de mandat, marți, în contextul în care democrații și unii republican susțin că țara se va transforma într-o autocrație dacă fostul lider la Casa Albă câștigă alegerile din 2024, relatează Reuters.
Donald Trump, favoritul cursei pentru nominalizarea candidatului republican la alegerile din 2024, a trebuit să fie întrebat de două ori într-un interviu televizat pentru a spune că nu va abuza de putere pentru a căuta să se răzbune pe adversarii săi politici în cazul în care va câștiga un nou mandat prezidențial.
"Nu. Nu. Cu excepția primei zile", a spus Trump, rugat să infirme că va deveni un "dictator" dacă obține mandatul.
Când a vorbit despre "prima zi", republicanul s-a referit la folosirea puterilor prezidențiale pentru a închide frontiera de sud cu Mexicul și pentru a extinde forajele petroliere.
Donald Trump, care cel mai probabil îl va înfrunta pe Joe Biden la alegerile din 2024, promisese adesea "răzbunare" împotriva adversarilor politici.
Odată ce interviul s-a încheiat, Julie Chavez Rodriguez, managerul campaniei lui Joe Biden, a declarat: "Donald Trump ne-a spus exact ceea ce va face dacă este reales, iar în această seară a spus că va fi un dictator în prima zi. Americanii ar trebui să îl creadă".
Donald Trump, președinte al Statelor Unite în perioada 2017-2021, a pus la îndoială rezultatul alegerilor din 2020, când a fost învins de Joe Biden.
Rivalii săi din cursa pentru nominalizarea candidatului republican, Ron DeSantis și Nikki Haley, vor apărea într-o dezbatere televizată, miercuri, la Universitatea din Alabama. Donald Trump nu va participa, cum nu a participat nici la precedentele trei dezbateri republicane.